Á hátíðarløtu í Listasavni Føroya í dag varð nýggja kærleikskúlan hjá Dugna avdúkað. Tað er listakvinnan, Guðrið Poulsen, sum hevur sniðgivið nýggju kúluna. Kærleikskúlan 2017 hevur smáar dynamiskar glasstrukturar inni í kúluni, sum eru smeltaðar saman, sum týðuliga vísa á listarligu eyðkennini hjá Guðrið Poulsen. Hetta er nýggjanda árið á rað, at Dugni letur Kærleikskúluna úr hondum. Guðrið sigur sjálv soleiðis um Kærleikskúluna 2017 í yrkingini, sum fylgir við kúluni: Kærleikskúlan er kúludánað og rund eins og gongustjørnurnar. Í kúluni eru glasstrukturar, ið ímynda, at hvør ørlítil lutur í skapanarverkinum er tongdur saman í viðbreknar, sjónligar og ósjónligar konstruktiónir. Konstruktiónir, sum eru dynamiskar, ævigt broytiligar og endurnýggjandi. Uttan kærleika er einki til. Heiðurin av fyrstu kúluni Tá Kærleikskúlan verður avdúkað, verður somuleiðis altíð ein serligur heiður sýndur einum persóni ella felagsskapi, sum fær fyrstu kúluna. Í ár var tað fyrstu ferð at almenningurin kundi senda inn uppskot til hvør skuldi fáa heiðurin fyri at vera ein virðilig fyrimynd við at móttaka fyrstu Kærleikskúluna. 25 uppskot komu inn. Stýrið fyri Dugna avgjørdi at Herbergið skuldi fáa heiðurin fyri stóra arbeiði, tey gera fyri tey heimleysu og tey sum ongan góðan eiga. Hetta er nakað, sum Dugni ynskir at heiðra og vera við til at varpa ljós á. Um kærleikskúluna Kærleikskúlan er framleidd í avmarkaðari nøgd og verður bert seld í eitt avmarkað tíðarskeið. Hon er munnblást, og tí eru tær allar serstakar og ymiskar. Hon hevur hvítt silkiband og er pakkað í snotuliga eskju saman við einum vøkrum faldara. Í ár er tað fyrstu ferð at eskjur og faldarar eru framleidd í Føroyum. Tað er Estra sum hevur framleitt eskjurnar og eru tað arbeiðsfólk hjá Dugna á Kambsdali, sum hava sett eskjurnar saman og pakkað tær. Kærleikskúlan 2017 kann keypast í gávubúðum kring landið frá síðst í november og fram til 23. desember. Hon kostar 400 kr. Skuldu kúlur lopið av, kunnu tær keypast frá Dugna eftir jól fyri 600 kr. ella í Duty-free sølubúðunum í Vága Floghavn og umborð á Norrønu fyri 500 kr.